Søren Egge Rasmussen (EL), 2024-04-04:
Jeg synes, det har været en god debat, og særlig tak til ordførerne fra SF, Konservative og Radikale og Theresa Scavenius for at have bakket Enhedslistens beslutningsforslag op.
Det, vi har foreslået, er, at Folketinget pålægger regeringen inden udgangen af folketingsåret 2023-24 at ophæve principperne om minimumsimplementering af EU's lovgivning på natur- og miljøområdet.
At Danmark er alt andet end et grønt foregangsland, når det gælder miljø og klima, blev for alvor cementeret i 2015, da den daværende Venstreregering vedtog fem principper for minimumsimplementering af EU's lovgivning på natur- og miljøområdet.
Principperne går nemlig ud på, at Danmark skal gøre så lidt som muligt så sent som muligt, og siden er det gået den forkerte vej for dansk miljø, natur og biodiversitet.
Det er gået tilbage.
EU's vandrammedirektiv blev vedtaget i år 2000 for at rette op på den krise i vandmiljøet, som landbrugets kvælstofforurening havde skabt.
Direktivet forpligtede Danmark til at bringe sit vandmiljø i god miljøtilstand, men først fik Danmark udskudt målet om god miljøtilstand fra 2015 til 2027, og siden er indsatsen for vandmiljøet gået fuldstændig i stå.
Den er især gået i stå efter vedtagelsen af den blå landbrugspakke i 2015.
Vi har også så sent som i tirsdags her i salen diskuteret vores vigtige drikkevand, der er truet af forurening.
Over halvdelen af de aktive boringer er forurenet med landbrugets pesticider, og for det øvre grundvand er det fuldstændig galt.
Der er der i omkring 80 pct. af de prøver, der blev taget i 2022 og 2023, blevet fundet pesticidforurening.
Det handler om, at vi skal leve op til vandrammedirektivet, grundvandsdirektivet og drikkevandsdirektivet, og der må man sige, at dér dur minimumsimplementering ikke.
Så har vi et andet eksempel omkring den danske natur, hvis tilstand er en af de dårligste i Europa.
Danmark er samtidig det land i EU med den mindste andel af landarealet, som er udpeget til beskyttet natur, nemlig kun 9 pct.
Det handler om, at vi skal leve op til EU's habitatdirektiv, og det er vi så meget dårlige til.
Den her liste kunne fortsætte og blive meget lang.
Det her er jo ikke kun et spørgsmål om noget signalværdi, men det er også et spørgsmål om signalværdi.
Hvorfor have fem principper, der ligesom går ud på, at vi skal minimumsimplementere?
Hvorfor ikke være bedst mulig?
Men det drejer sig også om, at vi kun har én klode.
Det drejer sig om, at vi står midt i en klimakrise med nogle klimaforandringer, og det løser man ikke bedst muligt ved at lave minimumsimplementering på natur- og miljøområdet, når det drejer sig om vigtige ting som f.eks. vores havmiljø.
Vi synes, at det er på tide at gøre op med de her fem principper om minimumsimplementering, og at vi i stedet for skal have nogle ambitiøse mål, som man går målrettet efter at nå.
Jeg synes faktisk, at vi er meget bagefter, når det gælder om at genoprette vores natur og miljø, hvorimod vi har andre områder, hvor vi har taget teten.
Vi har vedtaget en klimalov.
Vi har i lang tid prioriteret den vedvarende energi.
Vi har lavet en klimalov, som gør, at Danmark på nogle måder er et foregangsland inden for udvikling af nye løsninger.
Men tak for debatten indtil nu.